作者:顏奎
標題:摸魚兒
內容:對琴臺、不堪塵涴，春風微露纖指。崢嶸鶴膝翹空勢，取次著花安蕊。偏有意。把竹外一枝，飛灑輕煙裡。月痕如洗。又底事丹青，何須水墨，虛白闞清泚。華堂暮，珍重休彈麈尾。靜中留此佳致。橋西幾度香浮處，回首都隨流水。閒徙倚。嘆汨沒黃埃，變幻皆如此。蜚廉莫起。待別有神人，風斤一運，和影上窗紙。